આ પૂંઠે સાહિત્યકારની તસવીર અને પરિચય છપાય છે, મોટે ભાગે ! પોતાની નજરમાં મહાન ન હોય – એવો એક પણ સાહિત્યકાર તમે જોયો છે ? (તમે અપવાદ છો, નિમ્મેસભૈ ?) એટલે સાહિત્યકારનાં તસવીર અને પરિચય અનિવાર્ય ગણાય, વાચકો માટે નહીં, એમના ખુદના માટે ! આ પૂંઠે, આમ તો માથે ધોળા વાળ ધરાવતા ગમે તે મનુષ્યની પહોળા ઝભ્ભા સાથેની તસવીર ચાલી જાય. પણ નોર્મલી, શક્ય હોય ત્યાં સુધી. . . મૂળ સાહિત્યકારની તસવીર છાપવાનો જ રિવાજ રહ્યો છે. પરિચયમાં એ ક્યારે અને ક્યાં જન્મ્યા, શું ભણ્યા, કુલ કેટલાં પુસ્તકો લખ્યાં, કેટલા વિદેશપ્રવાસો કર્યા, કેટલા પારિતોષિકોના મેળ પાડ્યા. . . આઈ મીન. . . મેળવ્યાં – એની વિગતો અપાય છે. છતાં વાચકોની લાગણી તો એ જ હોય છે કે તમે ગમે ત્યારે. . . ગમે ત્યાં જન્મો, ગમે તે ભણો, ગમે ત્યાં ફરો – એથી કાંઈ ફરક ન પડે, પણ અમે ખરીદેલ પુસ્તક માથે ન પડે એવું લખો, એટલે ભયો ભયો ! હવે, તમે જો વિવેચક ન હો, તો તમારે પુસ્તકનાં બે પૂંઠાં વચ્ચે ખરેખર શું છે, એ જાણવું જોઈએ. એમ કરવાથી પુસ્તકના અન્ય અંગો પણ જોવા મળશે, ઓકે ? પુસ્તકનાં આરંભનાં કેટલાંક વિશિષ્ટ પૃષ્ઠો (લેખક માટે) અતિ મહત્વનાં હોય છે, જેમ કે. . . . ‘અર્પણ’નું પાનું, લેખકનાં અન્ય પુસ્તકોની યાદી, ‘ઋણ સ્વીકાર અને વિશેષ સ્મરણ’નું પાનું, પ્રસ્તાવના, અનુક્રમ. . વગેરે.